De Chrischtbaum…     Wenn i sentimentale Spinnre  mi an dia Weihnachtsbaim erinnre,  wo friahr - I war dô no a Kind -  in unsrer Stube g'schtande sind,  denn, i gibbs zua, muss i leer schlucke  und insgeheim a Trän' verdrucke…    Warum, wieso? Godd, was woiß i? -  Vermutlich Altersnoschtalgie!   Zueständig für  d'Beschaffung war  mein Babbe immer, des isch klar,  und dômôls scho, wia's heit no lauft,  hôt er chronisch de falsche kauft.   Isch's wieder môl a Rottann g'wese,  hôt me'm sofort d'Levitte g'lese,  weil Rottanne jô permanent  scho beim Rei'trage gnôdlet hent.    De nächschte Nôdelniederschlag  war denn kurz drauf am Stefansdag,  und bis Dreikenig war komplett  des nodig Baimle a Skelett.  Isch's môl im wenig elegande  Baumständer endlich richtig gschtande,  isch d'ledig Tante Ruth a'grückt  und hôt den Baum voll Inbrunscht g'schmückt…  …und dô - wegg ihre schwache Nerve -  hôt koiner fei neischwätze derfe!    Für mi als Kind, von heit aus  g'seah,  isch aber no viel scheener g'weah,  kurz vor em Fescht auf leise Sohle  dia Schachtle von de Biehne z'hole,  in dene, früahr hôt me no g'schparet,  dia Herrlichkeite g'lagert waret:    Kugle, doilweis mit Altersnarbe  in alle Regebogefarbe,  dickbauchig-fette Silberkette,  handgmachte Goldpapierrosette,  Strohstern môl mit, môl ohne Mängel,  blau-rote Holzzwerg, Rauschgoldengel,  Bienewachsekerze selbschstverständlich  und als dia  Krönung no schlussendlich  so für de oberscht Logesitz  dia hochherrschaftlich Chrischtbaumspitz.    Indesse, so de rechte Pfiff,  also de allerletzschte Schliff,  hôt erscht s'Lametta ihm verliehe,  denn war de Baum zum… Niederknia!    Heit dät me sich vor Lache biage  und wohl de Kitschpreis defier kriage;  doch in de Fuchzgerjôhr war des  für uns als Kinder sooowas Schees,  um unsre Herzle zue erhelle…    …was hôn i vorher sage  welle?    Ah - zum Lametta bin i komme:  A'dächtig hôt me d' Fädle g'nomme,  - immer bloß drei, môl höchschtens vier -  und ganz behutsam mit viel G'schpier,  dass nix verreißt und nix versengt,  vorsichtig über d'Zweigle g'hängt,    a) dass m's sieht ganz vornedra  und b) wieder verwende ka.  Und war a Stroifle wachsversiegelt  und g'rumpfelt, hôt m's halt schnell biegelt.    Heit käm koi Menscheseele meh  auf so a sparige Idee,  und Gatte, dia a Rottann brächtet,  würdet ausgschtoße und geächtet,  denn zwischezeitlich sind jô wohl  au Weihnachtsbaim Statussymbol!    Geduldet sind bloß Alpha-Baim,  wia Weiß-, Blau- und Nordtanne-Traim,  symmetrisch g'wachse, ohne Fehl,  kurzum: a chrischtbäumlichs Juwel.    De hohe Preis wiegt au it schwer -  Hauptsach, der Baum macht ebbes her,  dass er jô jedem g'fellt und frommt,  der denn zum Chrischtbaum lobe kommt.  Drum achtet drauf beim Dekoriere:  Scho d'Farbe soddet harmoniere!  Dia von de Kerze ganz diskret  mit'm Querstroife von de Dapet;  s'Nordtannegrün schee mit em Perser  und d'Kugle möglichst, no perverser,  mit em nei kaufte Feschtdagskloid.    Mein Godd, dunt mir dia Baimle loid!    ----------------------------------------------    De mei strahlt dies Jôhr immerhin  in schickem Rosarot-weiß-grün…  …weil's (was bei andre mir verhasst) so guat zum neie Deppich basst.